At bestyrelsesmedlemmer i DR henvender sig til TV-kanalens menige medarbejdere med kommentarer til deres arbejde, sådan som Katrine Winkel Holm har gjort det overfor Martin Krasnik, er langtfra et enestående tilfælde.

Ifølge Berlingskes oplysninger bliver DRs journalistiske medarbejdere hyppigt passet op per e-mail eller telefon af DRs bestyrelsesmedlemmer, der kommenterer indholdet af nys overståede programmer. Derved over­skrider de, ifølge bestyrelsesformand Michael Christiansen, kulturminister Marianne Jelved (R) og flere af Folketingets medieordførere, deres beføjelser som bestyrelsesmedlemmer.

Ifølge den tidligere Deadline-vært Jes Stein Pedersen har medlemmer af DRs bestyrelse jævnligt henvendt sig til ham efter bestemte programmer for at »give karakterer« til indholdet og forløbet. Særligt har Ole Hyltoft været aktiv med henvendelser til TV-værten i perioden fra 2004 til 2011.

»Jeg har oplevet temmelig mange gange at modtage en e-mail eller at få en opringning fra Ole Hyltoft efter udsendelser, der handlede om de debatter, som Dansk Folkeparti betragter som vigtige, såsom multikultur, Ayaan Hirsi Ali eller Muhammed-tegninger. Så var der meget ofte en hurtig tilbagemelding, hvor Ole Hyltoft fortalte, hvad han synes om programmet,« siger Jes Stein Pedersen.

Kun henvendelser fra DF-medlemmer

Den tidligere studievært, der i dag er litteraturredaktør på Politiken, har aldrig oplevet henvendelser fra de øvrige partiers bestyrelsesmedlemmer, og opfattede henvendelserne som »en fortsættelse af den politiske værdikamp der udspillede sig i 00erne om DRs kurs«.

Han understreger, at henvendelserne fra Ole Hyltoft aldrig havde karakter af trusler eller udskældninger, og diskuterede aldrig henvendelserne med DRs daglige ledelse. Men han er stadig principielt imod, at der sker henvendelser, der kan opleves som »pres« på medarbejderne.

»Jeg syntes, at det var forkert. Der skal være vandtætte skotter mellem bestyrelsen og medarbejderne. DR-medarbejdere skal kunne arbejde efter journalistiske kriterier og ikke føle, at de skal please bestemte bestyrelsesmedlemmer,« siger Jes Stein Pedersen.

Jes Stein Pedersens kolleger på Deadline, Adam Holm og Nynne Bjerre Christensen, har begge oplevet enkelte tilfælde af henvendelser fra Ole Hyltoft og Katrine Winkel Holm, men har kun oplevet positive til­ken­de­givelser for deres arbejde.

»Ole Hyltoft har rost mig, fordi jeg talte tysk under et interview. Den slags henvendelser har jeg sådan set ingen problemer med,« siger Adam Holm.

DR-bestyrelsesmedlem Katrine Winkel Holm så sig i sidste uge så vred på DR-journalisten Martin Krasniks interview i Deadline med islamkritikeren Lars Hedegaard, at hun henvendte sig telefonisk til både Krasnik og DRs direktør for nyheder, Ulrik Haagerup, og skældte dem huden fuld for Krasniks journalistiske metode.

Katrine Winkel Holm er ligesom Lars Hedegaard medlem af Trykkefrihedsselskabet.

Det fik onsdag Socialdemokraternes kulturordfører, Mogens Jensen, til at kræve af kulturminister Marianne Jelved, at hun hurtigst muligt skulle sætte Katrine Winkel Holm fra posten som bestyrelsesmedlem. Kulturministeren var også selv kritisk over for det uregerlige bestyrelsesmedlem, men mente ikke, at en fyring kunne komme på tale på det grundlag.

DR: Ingen grund til undersøgelse

DRs bestyrelsesformand, Michael Christiansen, understregede onsdag over for Berlingske, at det er fuldstændigt uacceptabelt, at et bestyrelsesmedlem henvender sig til en medarbejder.

»Jeg har dog ingen grund til at iværksætte en undersøgelse om sagsforløbet, da hverken Krasnik eller DRs direktion har henvendt sig til mig om sagen,« siger Michael Christiansen.

På trods af, at antallet af henvendelser fra DRs medarbejdere er langt større end den enkelte aktuelle sag, mener DRs direktør for nyhederne, Ulrik Haagerup, ikke, at det lige nu er nødvendigt at undersøge omfanget yderligere.

»Jeg er glad for at DRs bestyrelsesformand allerede har udtalt sig så kontant om den form for henvendelser, og det er sådan, jeg forventer, at bestyrelsesmedlemmerne forholder sig i fremtiden,« siger Ulrik Haagerup.